b'\n_START_ARTICLE_\nPekka Kettunen\n_START_PARAGRAPH_\nPekka Antti Kalervo Kettunen (s. 17. maaliskuuta 1952 Jyv\xc3\xa4skyl\xc3\xa4) on konsultti ja entinen Keravan (1988\xe2\x80\x931994) ja Jyv\xc3\xa4skyl\xc3\xa4n (1994\xe2\x80\x932004) kaupunginjohtaja. H\xc3\xa4n on koulutukseltaan diplomi-insin\xc3\xb6\xc3\xb6ri. Ennen kaupunginjohtajakausiaan h\xc3\xa4n toimi muun muassa liikenneministeri Matti Luttisen poliittisena sihteerin\xc3\xa4. Vuonna 2000 h\xc3\xa4net promovoitiin Jyv\xc3\xa4skyl\xc3\xa4n yliopistossa kauppatieteiden kunniatohtoriksi.\n_START_SECTION_\nJyv\xc3\xa4skyl\xc3\xa4n kaupunginjohtajana\n_START_PARAGRAPH_\nKettunen otti Jyv\xc3\xa4skyl\xc3\xa4ss\xc3\xa4 dynaamisen otteen kaupungin yritysel\xc3\xa4m\xc3\xa4n kehitt\xc3\xa4miseen. 1990-luvun lamassa kaupungin savupiipputeollisuus ajautui vaikeuksiin, ja tilalle piti kehitt\xc3\xa4\xc3\xa4 osaamiseen perustuvaa uutta toimintaa, \xe2\x80\x9dUuden aallon Jyv\xc3\xa4skyl\xc3\xa4\xc3\xa4\xe2\x80\x9d. T\xc3\xa4h\xc3\xa4n sis\xc3\xa4ltyi esimerkiksi kehitysyhti\xc3\xb6 Jykes, kongressikeskus, ammattikorkeakoulu, teknologia-ala sek\xc3\xa4 kaupungin ja yliopiston yhteisty\xc3\xb6n tiivistyminen. Suuri harppaus oli Nokian tulo Jyv\xc3\xa4skyl\xc3\xa4\xc3\xa4n 1998. Vaikka Nokia-kausi j\xc3\xa4i lyhytaikaiseksi, se synnytti paikkakunnalle useita mobiiliteknologian yrityksi\xc3\xa4._NEWLINE_Kaupunkisuunnitteluun perehtynyt tietokirjailija Osmo Soininvaara pit\xc3\xa4\xc3\xa4 Kettusen toimintaa n\xc3\xa4kemyksellisen\xc3\xa4 ja voimakastahtoisena. H\xc3\xa4n rakensi Jyv\xc3\xa4skyl\xc3\xa4\xc3\xa4 teollisuuskaupungista kohti korkean osaamisen city\xc3\xa4. Soininvaara katsoo, ett\xc3\xa4 h\xc3\xa4n ei t\xc3\xa4ss\xc3\xa4 tavoitteessa saanut tukea omiltaan, kun \xe2\x80\x9ddemarivaltuutetut syyttiv\xc3\xa4t h\xc3\xa4nt\xc3\xa4 v\xc3\xa4\xc3\xa4rien ty\xc3\xb6paikkojen tuomisesta kaupunkiin. Jyv\xc3\xa4skyl\xc3\xa4\xc3\xa4 olisi pit\xc3\xa4nyt kehitt\xc3\xa4\xc3\xa4 teollisuuskaupunkina.\xe2\x80\x9d Soininvaara n\xc3\xa4kee lis\xc3\xa4ksi, ett\xc3\xa4 Jyv\xc3\xa4skyl\xc3\xa4n paras investointi on ollut toimiva k\xc3\xa4velykatu, koska mukavat kaupungit menestyv\xc3\xa4t._NEWLINE_Onnistuneista hankkeista huolimatta Kettunen her\xc3\xa4tti my\xc3\xb6s tyytym\xc3\xa4tt\xc3\xb6myytt\xc3\xa4 luottamushenkil\xc3\xb6iden keskuudessa. Yhten\xc3\xa4 syyn\xc3\xa4 t\xc3\xa4h\xc3\xa4n oli Kettusen k\xc3\xa4rsim\xc3\xa4tt\xc3\xb6myys kunnallista p\xc3\xa4\xc3\xa4t\xc3\xb6ksentekoa kohtaan. Kettunen itse kertoo inhonneensa poliittisia pelej\xc3\xa4, joita h\xc3\xa4n joutui ty\xc3\xb6ss\xc3\xa4\xc3\xa4n seuraamaan, ja ottaneensa niihin kantaa, vaikka olisi p\xc3\xa4\xc3\xa4ssyt helpommalla jos ei olisi ollut niit\xc3\xa4 huomaavinaan. Kettunen olisi halunnut korjata kaupungin taloutta myym\xc3\xa4ll\xc3\xa4 kaupungin energiayhti\xc3\xb6n ja vuokra-asuntoyhti\xc3\xb6n yksityisille sijoittajille, mit\xc3\xa4 kaupunginvaltuuston enemmist\xc3\xb6 vastusti._NEWLINE_Kettunen on kertonut jo Keravan kaupunginjohtajana toimiessaan saaneensa palautetta, jonka mukaan h\xc3\xa4nen johtamistyylins\xc3\xa4 oli vinoileva. My\xc3\xb6s Jyv\xc3\xa4skyl\xc3\xa4ss\xc3\xa4 ihmeteltiin Kettusen kommentteja ja vitsailuja, joita pidettiin liian r\xc3\xa4v\xc3\xa4kk\xc3\xa4n\xc3\xa4 kaupunginjohtajalle. Loppuvuodesta 2000 Kettunen oli usean kuukauden sairauslomalla unettomuuden ja ty\xc3\xb6uupumuksen vuoksi. Sairauslomalla antamassaan haastattelussa Kettunen my\xc3\xb6nsi, ett\xc3\xa4 h\xc3\xa4nelt\xc3\xa4 oli \xe2\x80\x9dstressin alla palanut pinna liian helposti\xe2\x80\x9d, ja pyysi anteeksi kaikilta, joita oli loukannut.\n_START_SECTION_\nErorahajupakka\n_START_PARAGRAPH_\nSaadakseen Kettusen pois virasta Jyv\xc3\xa4skyl\xc3\xa4n kaupunginhallitus p\xc3\xa4\xc3\xa4tti vuonna 2004 maksaa Kettuselle 200\xc2\xa0000 euron erorahan. Eroraha aiheutti paheksuntaa jyv\xc3\xa4skyl\xc3\xa4l\xc3\xa4isten keskuudessa, ja SKP:n kaupunginvaltuutettu Riitta Tynj\xc3\xa4 teki asiasta kunnallisvalituksen. Kaupunginhallituksen mukaan vapaaehtoisen eroamisen ja erorahan vaihtoehtona olisi ollut kaupungin johtamisen kannalta haitallinen ja raskas irtisanomisprosessi._NEWLINE_H\xc3\xa4meenlinnan hallinto-oikeus p\xc3\xa4\xc3\xa4tti, ett\xc3\xa4 Jyv\xc3\xa4skyl\xc3\xa4n kaupunginhallitus oli ylitt\xc3\xa4nyt toimivaltuutensa maksaessaan erorahan ilman asian k\xc3\xa4sittely\xc3\xa4 kaupunginvaltuustossa. Tammikuussa 2007 valtuusto p\xc3\xa4\xc3\xa4tti kuitenkin olla perim\xc3\xa4tt\xc3\xa4 rahoja takaisin Kettuselta. Kes\xc3\xa4kuussa 2008 H\xc3\xa4meenlinnan hallinto-oikeus teki p\xc3\xa4\xc3\xa4t\xc3\xb6ksen, jonka mukaan Jyv\xc3\xa4skyl\xc3\xa4n kaupunginvaltuusto ylitti toimivaltansa, kun se p\xc3\xa4\xc3\xa4tti olla perim\xc3\xa4tt\xc3\xa4 maksettuja erorahoja takaisin. Korkein hallinto-oikeus vahvisti p\xc3\xa4\xc3\xa4t\xc3\xb6ksen 28. elokuuta 2009. Kaupunginvaltuusto p\xc3\xa4\xc3\xa4tti marraskuussa 2009 uudelleen, ett\xc3\xa4 erorahaa ei perit\xc3\xa4 takaisin. Lakimiesten selvitysten mukaan kaupunki olisi h\xc3\xa4vinnyt varmasti, jos se olisi alkanut k\xc3\xa4r\xc3\xa4j\xc3\xb6id\xc3\xa4 Kettuselta vanhentunutta saatavaa takaisin.\n_START_SECTION_\nMy\xc3\xb6hempi ura\n_START_PARAGRAPH_\nKaupunginjohtajan viran j\xc3\xa4lkeen Kettunen perusti oman konsulttiyrityksen, jonka toiminta lakkasi vuonna 2010.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKettunen on ollut kahdesti naimisissa. H\xc3\xa4nell\xc3\xa4 on ensimm\xc3\xa4isest\xc3\xa4 avioliitosta tyt\xc3\xa4r ja kaksi poikaa. H\xc3\xa4nen toinen vaimonsa oli Anne Brunila vuosina 2003\xe2\x80\x932008._NEWLINE_Kes\xc3\xa4kuussa 2008 Kettunen sai Helsingin k\xc3\xa4r\xc3\xa4j\xc3\xa4oikeudelta tuomion t\xc3\xb6rke\xc3\xa4st\xc3\xa4 rattijuopumuksesta ja liikenneturvallisuuden vaarantamisesta.'